اسلام آباد: سینیٹ نا گولڈن جوبلی دود آتیکن ایوان ءِ کاریم اٹ اتنگ نا منظوری ءِ تننگانے، وخت اس کہ چیئرمین سینیٹ صادق سنجرانی پارے کہ کفایت شعاری گام گیج آتا چرجوئی ٹی سینیٹ نا خصوصی دیوان 15 آن 17 مارچ آ پارلیمنٹ ہاؤس اٹی مریک۔ دوشنبے نادے آ سینیٹ نا دیوان اٹی چیئرمین سینیٹ صادق سنجرانی ریمارکس ترساپارے کہ سینیٹ آف پاکستان مارچ اٹی تینا گولڈن جوبلی دود آتے اڈایتک۔ دانا بست وبند انا مسخت سینیٹ نا تاریخی و بے مٹ اہمیت ءِ تالان کننگ ءِ، پارلیمانی سرکڑدہ غاتا دیوان اٹی امنائی وڑاٹ فیصلہ کننگاکہ گولڈن جوبلی دود آتے اڈ تروئی ئسک و صوبائی اسمبلی تیٹی دیوان کروئی ئسک، ولے زرگزرانی حالیت آتا گچین مفننگ و کفایت شعاری گام گیج آتا سوب آن دا غٹ ءِ محدود کرینے، دا رداٹ 15 آن 17 مارچ 2023ء آ پارلیمنٹ ہاؤس اٹی سینیٹ نا خصوصی دیوان ءِ بٹنگک، دا دیوان اٹی غٹ سینیٹ نا باسک آک پنچ پنچ منٹ تقریر کیرہ، مسکوہی سینیٹر آتے ہم خصوصی وڑاٹ بٹنگ انگانے، اوفتا رجسٹریشن کن اشتہار ہم شینک کرفینن۔ اوپارے کہ سنگت ملک آتا نمائندہ غاتے ہم دیوان اٹی بشخ ہلنگ نا سلہ خلکونن۔ سینیٹر گردیپ سنگھ سینیٹ نا گولڈن جوبلی دود آتیکن ایوان ءِ کاریم اٹ اتنگ نا چیئرمین سینیٹ نا فیصلہ ءِ پک کرینے۔
(اے پی پی)
